ಮನ್ಸೂರ್ ಖಾನ್ ಜೊತೆ ಸಂಬಂಧವಿಲ್ಲ – ರೆಹಮಾನ್ ಖಾನ್ ಸ್ಪಷ್ಟನೆ

ಬೆಂಗಳೂರು: ಐಎಂಎ ಜ್ಯುವೆಲ್ಸ್ ಮಾಲೀಕ ಮನ್ಸೂರ್ ಖಾನ್ ಯಾಕೆ ನನ್ನ ಹೆಸರು ಹೇಳಿದ್ದಾನೋ ಗೊತ್ತಿಲ್ಲ. ವೈಯಕ್ತಿಕವಾಗಿ ಆ ವ್ಯಕ್ತಿ ಜೊತೆ ನಂಗೆ ಯಾವುದೇ ಸಂಬಂಧ ಇಲ್ಲ ಎಂದು ಮಾಜಿ ರಾಜ್ಯಸಭಾ ಸದಸ್ಯ, ಕಾಂಗ್ರೆಸ್ ಮುಖಂಡ ರೆಹಮಾನ್ ಖಾನ್ ಸ್ಪಷ್ಟಪಡಿಸಿದ್ದಾರೆ.

ಭಾನುವಾರ ವಿಡಿಯೋ ರಿಲೀಸ್ ಮಾಡಿದ್ದ ಮನ್ಸೂರ್ ಖಾನ್, ರೆಹಮಾನ್ ಖಾನ್ ಹೆಸರನ್ನ ಪ್ರಸ್ತಾಪಿಸಿದ್ದನು. ಈ ಕುರಿತು ಪಬ್ಲಿಕ್ ಟಿವಿ ಜೊತೆ ಮಾತನಾಡಿದ ರೆಹಮಾನ್, ನನಗೂ ಅವನಿಗೂ ಏನೂ ಸಂಬಂಧವಿಲ್ಲ. ಒಂದು ಬಾರಿ ನಾನಿದ್ದಲ್ಲಿಗೆ ರೋಷನ್ ಬೇಗ್ ಅವರು ಭೇಟಿಯಾಗಲೆಂದು ಕರೆದುಕೊಂಡು ಬಂದಿದ್ದರು ಅಷ್ಟೇ ಎಂದು ತಿಳಿಸಿದರು.

ಐಎಂಎ ಕಂಪನಿ ಸರಿಯಿಲ್ಲ ಎಂದು ಜನಕ್ಕೆ ಹೇಳುತ್ತಿದ್ದೆವು. ಅದಕ್ಕೆ ನನ್ನ ಹೆಸರು ಬಳಸಿರಬಹುದು. ಲಂಚ ಕೊಟ್ಟು ಐಎಂಎ ಕಟ್ಟಬೇಕು ಎಂದು ಹೇಳಿದವರು ಯಾರು? ಮನ್ಸೂರ್ ಭಾರತಕ್ಕೆ ಬರಲಿ, ಪೊಲೀಸ್ ರಕ್ಷಣೆ ಕೊಡುತ್ತಾರೆ. ಎಸ್‍ಐಟಿ ಪೊಲೀಸರ ತನಿಖೆ ವೇಳೆ ವಿಚಾರಣೆಗೆ ಕರೆದರೆ ನಾನು ಹೋಗ್ತೀನಿ ಎಂದು ತಿಳಿಸಿದರು.

ಮನ್ಸೂರ್ ಖಾನ್ ಎಲ್ಲಿದ್ದರೂ ವಾಪಸ್ಸು ಬಾ, ಜನರಿಗೆ ಎಷ್ಟು ಹಣ ಕೊಡೋಕೆ ಸಾಧ್ಯನೋ ಅಷ್ಟು ಹಣ ವಾಪಸ್ಸು ಕೊಡು ಎಂದು ಇದೇ ವೇಳೆ ರೆಹಮಾನ್ ಖಾನ್ ಮನವಿ ಮಾಡಿದ್ದಾರೆ.